ROMÂNIA
JUDEŢUL PRAHOVA 
ORAŞ BOLDEŞTI-SCĂENI
CONSILIUL LOCAL

H O T Ă R Â R E
· privind închirierea prin licitaţie publică a unui spaţiu amplasat în incinta Unităţii de Asistenţă Medico-Socială Boldeşti-Scăeni

Având în vedere:
- referatul de aprobare, înregistrat sub nr. 2989/20.02.2023, prin care primarul oraşului propune aprobarea închirierii prin licitaţie publică a unui spaţiu amplasat  în incinta Unităţii de Asistenţă Medico-Socială Boldeşti-Scăeni;  
- raportul compartimentului de resort înregistrat sub nr. 2990/20.02.2023;
	- dispoziţiile art. 333 şi art. 334 din OUG nr. 57/2019 privind Codul administrativ;
	- extrasul de carte funciară eliberat pentru nr. cadastral 24220-C1;
	- avizul secretarului general, înregistrat sub nr.2991/20.02.2023;
	- avizul  comisiei  de specialitate nr.2 - administrarea domeniului public şi privat, gestionarea serviciilor de interes local,
	În temeiul prevederilor art. 129, alin. (2), lit. c) şi alin. (6), lit. a), art. 139 alin. (1) şi alin. (3) lit. g) şi art. 196 alin. (1) lit. a) din OUG nr. 57/2019 privind Codul administrativ, 
	Consiliul Local al oraşului Boldeşti-Scăeni, întrunit în şedinţa publică ordinară în data de 27.02.2023, adoptă prezenta hotărâre:

	Art.1. (1) Se aprobă închirierea prin licitaţie publică a unui spaţiu în suprafaţă de 16,8 m.p. amplasat în incinta Unităţii de Asistenţă Medico-Socială Boldeşti-Scăeni, identificat conform datelor prevăzute în anexa nr. 1 şi având configuraţia prevăzută în planşă.
		(2) Obiectivul închirierii îl constituie amenajarea unui cabinet de stomatologie.
           	(3) Închirierea se face pe durata a 3 ani cu posibilitatea prelungirii, conform legii.
	Art. 2. Închirierea se va face în condiţiile cuprinse în Documentaţia de atribuire, prevăzută în anexa nr. 2.
Art. 3. (1) Se aprobă preţul minim al chiriei de la care porneşte licitaţia în cuantum de 19,3 lei/mp/lunǎ în conformitate cu prevederile Hotărârii Consiliului Local nr. 60/29.03.2022 privind aprobarea tarifelor minime pentru închirierea unor spaţii cu altă destinaţie decât cea de locuinţă, aparţinând domeniului public sau privat al oraşului Boldeşti-Scăeni, la care se adaugă o cotă parte din cheltuielile pentru întreţinerea curăţeniei spaţiilor comune.
		 (2) Preţul chiriei se va indexa anual cu rata inflaţiei.
(3) În funcţie de evoluţia pieţii, chiria poate fi modificată, conform hotărârilor adoptate în acest sens de către Consiliul Local al oraşului Boldeşti-Scăeni.
	          (4) Chiria se va achita lunar la casieria Primăriei în primele 10 zile ale lunii pentru luna anterioară; 
		(5) În situaţia în care condiţiile tehnico-economice nu vor permite încheierea de contracte cu furnizorii de servicii, plata contravalorii utilităţilor se va face în conformitate cu prevederile anexei nr. 2 la H.C.L. nr. 60/29.03.2022.
Art.4. Procedura privind închirierea spaţiului şi încheierea contractului de închiriere cu ofertantul declarat câştigător se face de către conducerea Unităţii de Asistenţă Medico-Socială Boldeşti-Scăeni. 
Art.5. Anexele nr. 1-2, precum şi planşa anexată fac parte integrantă din prezenta hotărâre.
Art.6. Pe data adoptării prezentei, Hotărârea Consiliului Local nr. 30 din 23.02.2021 privind închirierea prin licitaţie publică a unui spaţiu amplasat în incinta Unităţii de Asistenţă Medico-Socială Boldeşti-Scăeni, cu modificările şi completările ulterioare, îşi încetează aplicabilitatea.
Art.7. Prezenta hotărâre se comunică Serviciului buget, finanţe, contabilitate, impozite şi taxe, resurse umane şi salarizare, Serviciului patrimoniu local şi monitorizare servicii publice, Unităţii de Asistenţă Medico-Socială Boldeşti-Scăeni şi aduce la cunoştinţă publică prin publicarea pe pagina de internet pbs.infoprimarie.ro, în secțiunea Monitorul Oficial Local.

